REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/260-16

23. novembar 2016. godine

B e o g r a d

ZAPISNIK

PETE SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 14. NOVEMBRA 2016. GODINE

Sednica je počela u 13 časova i 30 minuta.

Sednicom je predsedavala Snežana B. Petrović, predsednik Odbora.

Pored predsednika, sednici su prisustvovali članovi Odbora: Aleksandra Tomić, Radmilo Kostić, Jelena Mijatović, Zoran Bojanić, Ivan Manojlović, Tomislav Ljubenović, Branislav Mihajlović i Vladimir Marinković.

Sednici su prisustvovali zamenici članova Odbora: Stanislava Janošević (zamenik člana Odbora Dragomira Karića) i Nataša St. Jovanović (zamenik člana Odbora Snežane R. Petrović).

Sednici nisu prisustvovali članovi Odbora: Dragomir Karić, Snežana R. Petrović, Novica Tončev, Dejan Nikolić, Ivan Kostić, Gorica Gajić, Vojislav Vujić i Zdravko Stanković.

Na predlog predsednika, Odbor je većinom glasova utvrdio sledeći

D n e v n i r e d

1. Razmatranje Predloga Radne grupe Odbora za utvrđivanje ispunjenosti

uslova učesnika javnog konkursa za izbor člana Saveta Komisije za zaštitu konkurencije;

1. Utvrđivanje Liste kandidata za člana Saveta Komisije za zaštitu

konkurencije;

1. Razno.

Pre razmatranja utvrđenih tačaka dnevnog reda, Odbor je većinom glasova usvojio zapisnike Treće i Četvrte sednice Odbora.

Prva tačka dnevnog reda - **Razmatranje Predloga Radne grupe Odbora**

**za utvrđivanje ispunjenosti uslova učesnika javnog konkursa za izbor člana Saveta Komisije za zaštitu konkurencije**

Odbor je konstatovao da je Radna grupa Odbora za utvrđivanje ispunjenosti uslova učesnika javnog konkursa za izbor člana Saveta Komisije za zaštitu konkurencije dostavila Odboru Izveštaj sa Predlogom zaključka.

Predsednik Odbora je obavestila da je Radna grupa, na sednici održanoj 11. oktobra 2016. godine, pregledala originalnu dokumentaciju dobijenu od strane učesnika javnog konkursa i, na osnovu pregledane dokumentacije i obavljenog razgovora na sednici Odbora sa učesnicima javnog konkursa, konstatovala da su svi učesnici blagovremeno dostavili potpunu dokumentaciju i da ispunjavaju kriterijume i uslove iz Zakona o zaštiti konkurencije i oglašenog javnog konkursa.

Predsednik Radne grupe je obavestila članove Odbora da se Radna grupa odmah sastala čim su bili ispunjeni uslovi povlačenjem prijave od strane Željka Matijevića, učesnika javnog konkursa za izbor člana Saveta Komisije za zaštitu konkurencije. Radna grupa je odlučila da svi učesnici javnog konkursa ispunjavaju uslove, bez obzira što neki učesnici imaju uslove za penziju kroz određeni kratak vremenski period.

U diskusiji su učestvovali Snežana B. Petrović i Aleksandra Tomić.

Odbor je većinom glasova usvojio Predlog zaključka Radne grupe, tako da glasi:

„Na osnovu kriterijuma iz Zakona o zaštiti konkurencije („Službeni glasnik RS“, br. 51/09 i 95/13), uslova za izbor iz oglašenog javnog konkursa za izbor člana Saveta Komisije za zaštitu konkurencije („Službeni glasnik RS“, broj 66/16 od 2. avgusta 2016. godine i dnevni list „Politika“ od 2. avgusta 2016. godine), obavljenog razgovora sa učesnicima javnog konkursa, u skladu sa članom 203. Poslovnika Narodne skupštine („Službeni glasnik RS“, broj 20/12-prečišćen tekst) i podnete dokumentacije, Odbor za privredu, regionalni razvoj, trgovinu, turizam i energetiku, na sednici održanoj 14. novembra 2016. godine, doneo je

Z A K Lj U Č A K

1. Svi učesnici oglašenog javnog konkursa za izbor člana Saveta Komisije za zaštitu konkurencije su blagovremeno podneli potpunu dokumentaciju i ispunjavaju kriterijume i uslove iz Zakona o zaštiti konkurencije i oglašenog javnog konkursa.

O b r a z l o ž e nj e

Odbor za privredu, regionalni razvoj, trgovinu, turizam i energetiku, na trećoj sednici, održanoj 20.septembra 2016. godine, je odlučio da obrazuje Radnu grupu za utvrđivanje ispunjenosti uslova učesnika javnog konkursa za izbor člana Saveta Komisije za zaštitu konkurencije, u sastavu Aleksandra Tomić, predsednik, Vladimir Marinković i Gorica Gajić, članovi Radne grupe. Zadatak Radne grupe je da pregleda originalnu dokumentaciju dobijenu od strane učesnika javnog konkursa i da, na osnovu pregledane dokumentacije i obavljenog razgovora na sednici Odbora sa učesnicima javnog konkursa, utvrdi i predloži Odboru ko od učesnika javnog konkursa ispunjava kriterijume i uslove iz Zakona o zaštiti konkurencije i oglašenog javnog konkursa.

Na sednici Radne grupe, održanoj 11. oktobra 2016. godine, članovi Radne grupe su pregledali originalnu dokumentaciju dobijenu od strane učesnika javnog konkursa i, na osnovu pregledane dokumentacije i obavljenog razgovora na sednici Odbora sa učesnicima javnog konkursa, konstatovali da su svi učesnici blagovremeno dostavili potpunu dokumentaciju i da ispunjavaju kriterijume i uslove iz Zakona o zaštiti konkurencije i oglašenog javnog konkursa.“

Druga tačka dnevnog reda – **Utvrđivanje Liste kandidata za člana Saveta Komisije za zaštitu konkurencije**

Odbor je utvrdio Listu kandidata za člana Saveta Komisije za zaštitu konkurencije i podneo na razmatranje i odlučivanje Narodnoj skupštini.

Predsednik Odbora je podsetila članove Odbora da Odbor, na osnovu člana 23. st. 3. i 4. Zakona o zaštiti konkurencije („Službeni glasnik RS“, br. 51/09 i 95/13) i člana 203. Poslovnika Narodne skupštine („Službeni glasnik RS“, broj 20/12 - prečišćen tekst), treba da utvrdi Listu kandidata za člana Saveta Komisije za zaštitu konkurencije, koju će dostaviti Narodnoj skupštini na razmatranje i odlučivanje. U sastavu Saveta, uključujući i predsednika Komisije, moraju biti zastupljeni stručnjaci iz oblasti prava ili ekonomije, sa najmanje dva predstavnika. Narodna skupština je na sednici održanoj 29. oktobra 2014. godine donela odluke o izboru predsednika i četiri člana Saveta Komisije za zaštitu konkurencije (Službeni glasnik RS, broj 117/14), na mandat od pet godina. Predsednik Komisije je doc. dr Miloje Obradović, a članovi Saveta su dr Veljko Milutinović, Mirjana Mišković Vukašinović i Marko Obradović. Doc. dr Miloje Obradović i Marko Obradović su stručnjaci iz oblasti ekonomije, a dr Veljko Milutinović i Mirjana Mišković Vukašinović su stručnjaci iz oblasti prava, tako da je trenutni sastav Komisije takav da zadovoljava zakonski uslov da su zastupljeni stručnjaci iz obe relevantne oblasti sa najmanje dva predstavnika. Na osnovu toga, kandidati za člana mogu biti iz obe relevantne oblasti, pa je potrebno da se članovi Odbora pojedinačno izjasne o svih devet učesnika javnog konkursa i utvrdi lista kandidata. S obzirom da lista kandidata može da sadrži najmanje isti, a najviše dvostruko veći broj kandidata od broja koji se bira, a da treba da se izabere jedan član Saveta Komisije za zaštitu konkurencije, Odbor može da utvrdi Listu kandidata od jednog ili dva kandidata, koji dobije/u najviše glasova.

U diskusiji, narodni poslanici su istakli da su se po oglašenom javnom konkursu prijavili kvalitetni učesnici i ocenili da je Odbor imao ozbiljan pristup prilikom razgovora sa devet prijavljenih učesnika po oglašenom javnom konkursu, kada su detaljno ispitivani. Ukazano je da prilikom odlučivanja o izboru kandidata za člana Saveta Komisije za zaštitu konkurencije treba imati u vidu ograničenja iz Zakona o zaštiti konkurencije o prestanku mandata ispunjenjem uslova za starosnu penziju i da četiri prijavljena učesnika po oglašenom javnom konkursu u vrlo kratkom periodu ispunjavaju taj uslov, pa ih ne treba predložiti za kandidate. Dat je predlog da Odbor izabere jednog kandidata i da taj kandidat bude Čedomir Radojčić. Istaknuto je da svojim iskustvom, posebno u zadnjih deset godina u radu Saveta i Službe Komisije za zaštitu konkurencije može da da pun doprinos radu Komisije. Prilikom razgovora sa članovima Odbora istakao je da se zalaže za timski rad i usku saradnju sa Odborom i Narodnom skupštinom. Shvatio je da sva rešenja i zaključci koji se odnose na pravne subjekte su odraz realnog života i da tu mora da postoji odrđena ravnoteža kada su u pitanju odluke Komisije. Prijavljeni učesnici su pokazali da zaštita konkurencije postaje sastavni deo svakodnevnog rada privrednih subjekata na tržištu i da povećanjem konkurencije na tržištu korist imaju svi građani Srbije. Svojim učešćem na tržištu građani mogu da biraju i ta mogućnost izbora podstiče određene privredne aktvnosti svih privrednih subejkata u društvu, na čemu svi narodni poslanici kao zastupnici građana treba da insistiraju. Izneto je i da bi na osnovu razgovora sa prijavljenim učesnicima javnog konkursa i dva kriterijuma, teorije i prakse, trebalo dati prednost trojici učesnika javnog konkursa, prof. dr Radovanu Vukadinoviću, koji je bio u prvom mandatu predsednik Saveta Komisije i ima teoriju i praksu, Čedomiru Radojčiću, koji ima veliko iskustvo kao raniji član Saveta Komisije i sada rukovodilac Sektora za utvrđivanje povreda konkurencije u Službi Komisije, i Petru Trojanoviću, kao bivšem saveznom ministru u ministarstvu nadležnom za zaštitu konkurencije. Dat je predlog da se od napred navedenih učesnika za kandidata izabere prof. dr Radovan Vukadinović. Međutim, ukazano je i da prof. dr Radovan Vukadinović uskoro ispunjava uslove za starosnu penziju, pa da ne bi bilo dobro da Odbor dođe ponovo u situaciju da mu za godinu – dve konstatuje prestanak mandata i ponovo ponavlja celokupnu proceduru za izbor člana Saveta Komisije. Treba izabrati kandidata koji može da bude ceo mandat član Saveta Komisije. Istaknuto je da se članovi Odbora moraju izjasniti pojedinačno o svim učesnicima javnog konkursa i da je to jedini najispravniji, najkorektniji i najpravičniji način odlučivanja.

U diskusiji su učestvovali Snežana B. Petrović, Aleksandra Tomić i Branislav Mihajlović.

Odbor je konstatovao da je za mesto člana Saveta Komisije za zaštitu konkurencije prijavljeno devet učesnika javnog konkursa.

Odbor je glasao pojedinačno o svim učesnicima javnog konkursa koji su konkurisali za mesto člana Saveta Komisije za zaštitu konkurencije, po azbučnom redu.

Prilikom glasanja za izbor kandidata za člana Saveta Komisije za zaštitu konkurencije, Čedomir Radojčić je dobio devet glasova „za“, prof. dr Radovan Vukadinović i Petar Trojanović su dobili jedan glas „za“, dok ostali učesnici javnog konkursa nisu dobili nijedan glas „za“.

Predsednik Odbora je konstatovao da je, sa devet glasova „za“, jedan „uzdržan“ i jedan nije glasao, učesnik javnog konkursa Čedomir Radojčić jedini dobio potreban broj glasova i da je izabran za kandidata za člana Saveta Komisije za zaštitu konkurencije.

Na osnovu člana 23. st. 3. i 4. Zakona o zaštiti konkurencije („Službeni glasnik RS“, br. 51/09 i 95/13) i člana 203. Poslovnika Narodne skupštine („Službeni glasnik RS“, broj 20/12-prečišćen tekst), Odbor za privredu, regionalni razvoj, trgovinu, turizam i energetiku utvrdio je Listu kandidata za člana Saveta Komisije za zaštitu konkurencije koju je podneo, sa biografijom kandidata, Narodnoj skupštini na razmatranje i odlučivanje, u sledećem tekstu:

„Na osnovu člana 23. st. 3. i 4. Zakona o zaštiti konkurencije („Službeni glasnik RS“, br. 51/09 i 95/13) i člana 203. Poslovnika Narodne skupštine („Službeni glasnik RS“, broj 20/12-prečišćen tekst), Odbor za privredu, regionalni razvoj, trgovinu, turizam i energetiku je, u svojstvu ovlašćenog predlagača, na sednici održanoj 14. novembra 2016. godine odlučio da Narodnoj skupštini podnese

LISTU KANDIDATA

ZA ČLANA SAVETA KOMISIJE ZA ZAŠTITU KONKURENCIJE

Utvrđuje se lista od jednog kandidata za člana Saveta Komisije za zaštitu konkurencije. Kandidat za izbor člana Saveta Komisije za zaštitu konkurencije, na period od pet godina, je:

1. Čedomir Radojčić.

Obrazloženje

Na osnovu člana 23. stav 7. Zakona o zaštiti konkurencije („Službeni glasnik RS“, br 51/09 i 95/13), predsednik Narodne skupštine Republike Srbije oglasio je javni konkurs za izbor člana Saveta Komisije za zaštitu konkurencije („Službeni glasnik RS“, broj 66/16 od 2. avgusta 2016. godine i dnevni list „Politika“ od 2. avgusta 2016. godine).

Predsednik Komisije za zaštitu konkurencije i članovi Saveta Komisije za zaštitu konkurencije biraju se iz reda uglednih stručnjaka iz oblasti prava i ekonomije sa najmanje deset godina relevantnog radnog, odnosno stručnog iskustva, koji su ostvarili značajne i priznate radove ili praksu u relevantnoj oblasti, naročito u oblasti zaštite konkurencije i evropskog prava, i koji uživaju ugled objektivne i nepristrasne ličnosti. U sastavu Saveta Komisije, uključujući i predsednika Komisije, moraju biti zastupljeni stručnjaci iz obe relevantne oblasti, sa najmanje dva predstavnika.

Na osnovu člana 23. Zakona o zaštiti konkurencije predsednika Komisije i četiri člana Saveta Komisije bira i razrešava Narodna skupština na predlog nadležnog odbora za poslove trgovine.

Izbor člana Saveta Komisije vrši se sa liste kandidata koja sadrži najmanje jednog, a najviše dva kandidata.

Za člana Saveta Komisije, na mandat od pet godina, sa mogućnošću ponovnog izbora, izabran je kandidat koji dobije najviše glasova na listi.

Član Saveta Komisije, u toku trajanja mandata u Komisiji, ne može da obavlja drugu javnu funkciju ili profesionalnu delatnost, odnosno ne može da se bavi bilo kojim javnim ili privatnim poslom uz naknadu, uključujući pružanje konsultantskih usluga i saveta. Zabrana se ne odnosi na naučnu delatnost, delatnost nastavnika visokoškolske ustanove i poslove u vezi sa stručnim usavršavanjem.

Član Saveta Komisije ne može biti član organa političkih stranaka, niti može u javnosti da zastupa program ili stavove političkih stranaka.

Član Saveta Komisije ima status funkcionera u smislu zakona kojim se uređuje sukob interesa pri vršenju javnih funkcija i u trenutku stupanja na dužnost daje pismenu izjavu da ne postoje smetnje za izbor.

Na osnovu člana 203. Poslovnika Narodne skupštine, Odbor za privredu, regionalni razvoj, trgovinu, turizam i energetiku, na sednici održanoj 20. septembra 2016. godine, obavio je razgovor sa svim učesnicima javnog konkursa za izbor člana Saveta Komisije za zaštitu konkurencije. Odbor je konstatovao da je podneto devet prijava po oglašenom javnom konkursu za izbor člana Saveta Komisije za zaštitu konkurencije.

Odbor za privredu, regionalni razvoj, trgovinu, turizam i energetiku je, na sednici održanoj 14. novembra 2016. godine, na osnovu kriterijuma utvrđenih Zakonom o zaštiti konkurencije, uslova za izbor iz oglašenog javnog konkursa, podnete dokumentacije prijavljenih učesnika i obavljenog razgovora sa učesnicima javnog konkursa, odlučio da napred navedeni učesnik javnog konkursa bude kandidat za člana Saveta Komisije za zaštitu konkurencije.“

Za predstavnika predlagača na sednici Narodne skupštine određena je Snežana B. Petrović, predsednik Odbora.

Treća tačka dnevnog reda – **Razno**

Predsednik Odbora je obavestila da su članovima Odbora dostavljeni Izveštaj o radu Ministarstva trgovine, turizma i telekomunikacija za period od 1. jula 2016. godine do 30. septembra 2016. godine i mesečni izveštaji Ministarstva privrede o stanju postupka privatizacije za period jun – septembar 2016. godine, kao i kopije zaključenih ugovora o prodaji u posmatranom periodu. Očekuje se i tromesečna informacija o radu Ministarstva privrede, pa će se informacije o radu ministarstava i mesečni izveštaji razmotriti na jednoj od narednih sednica Odbora.

Ministar rudarstva i energetike Aleksandar Antić je dostavio dopis u vezi određivanja dva predstavnika Odbora za privredu, regionalni razvoj, trgovinu, turizam i energetiku u Komisiji za sprovođenje postupka za izbor kandidata za predsednika i članove Saveta Agencije za energetiku Republike Srbije. Odlukom Narodne skupštine Republike Srbije, na sednici održanoj 28. jula 2011. godine, o izboru predsednika i članova Saveta Agencije za energetiku Republike Srbije, na period od pet godina, za predsednika Saveta je izabran Ljubo Maćić, za članove Saveta Ljiljana Hadžibabić, Dejan Stojanović, Predrag Makar i Goran Petković. Odluka je doneta na osnovu starog Zakona o energetici. Kako je predsedniku i članovima Saveta Agencije istekao mandat u julu ove godine, neophodno je da se pokrenu aktivnosti oko izbora predsednika i članove Saveta Agencije. Prema odredbama člana 40. Zakona o energetici, predsednika i članove Saveta bira Narodna skupština, po osnovu javnog konkursa, koga raspisuje i sprovodi Komisija za sprovođenje postupka za izbor kandidata koju obrazuje Vlada na predlog Ministarstva. Potrebno je da Odbor, na osnovu člana 40. Zakona o energetici i člana 54. Poslovnika, odredi dva predstavnika i o tome obavesti Ministarstvo rudarstva i energetike, radi pripreme za Vladu predloga Rešenja o imenovanju Komisije za sprovođenje postupka za izbor kandidata za predsednika i članove Saveta Agencije za energetiku Republike Srbije. Komisija ima pet članova i čine je dva predstavnika nadležnog odbora Narodne skupštine i tri istaknuta stručnjaka sa radnim iskustvom u oblasti energetike preko 15 godina. Zakonom je propisano da član Komisije ne može biti lice koje je u radnom odnosu u energetskom subjektu.

Na predlog narodnog poslanika Radmila Kostića, Odbor je, na osnovu člana 40. Zakona o energetici („Službeni glasnik RS“, broj 145/14) i člana 54. Poslovnika Narodne skupštine („Službeni glasnik RS“, broj 20/12 – prečišćen tekst), odlučio da Snežana B. Petrović, predsednik Odbora, i dr Aleksandra Tomić, zamenik predsednika Odbora, budu predstavnici Odbora u Komisiji za sprovođenje postupka za izbor kandidata za predsednika i članove Saveta Agencije za energetiku Republike Srbije.

Sednica je zaključena u 14,00 časova.

Sastavni deo ovog zapisnika čini obrađeni tonski snimak sednice Odbora.

|  |  |
| --- | --- |
| SEKRETAR  Dušan Lazić | PREDSEDNIK  Snežana B. Petrović |